ועדת הכלכלה, כנסת 20, פרוטוקול מספר 39, 2015-07-28 10:40

דב חנין: אני פותח את הישיבה.

דב חנין: על סדר היום: תיקון טעות בחוק קידום התחרות בענף המזון, התשע"ד-2014.

דב חנין: גברתי היועצת המשפטית, בבקשה.

<אתי בנדלר: כידוע, הכנסת מאשרת את הצעת החוק לקריאה שנייה ושלישית, בדרך כלל בשינויים, לפעמים שינויים מפליגים לעומת נוסח הצעת החוק כפי שהונח לדיון לקראת הקריאה השנייה והשלישית.

<אתי בנדלר: לאחר שהדיונים מסתיימים הלשכה המשפטית מכינה את הנוסח להנחה לקריאה שנייה ושלישית.

<אתי בנדלר: הגם שמשתדלים לעשות הרבה מאוד הגהות ולהעביר את זה לכל הגורמים הרלוונטיים, מעת לעת נופלות טעויות.

<אתי בנדלר: בדיוק לנושא הזה מתייחס סעיף 10א לפקודת סדרי השלטון והמשפט, שעניינו בתיקון טעות בנוסח שנתקבל.

<אתי בנדלר: אקרא את סעיפים קטנים (א) ו-(ב) שבו, כי הם לענייננו.

<אתי בנדלר: "(א) לעניין סעיף זה, 'הוועדה' – הוועדה מוועדות הכנסת שחוק היה בטיפולה, ואם אינה קיימת עוד – הוועדה שהחוק נמצא בתחום עניינה, ובאין ועדה כזאת – הוועדה שקבעה לכך ועדת הכנסת".

<אתי בנדלר: והנה הסעיף החשוב, סעיף קטן (ב): "נפלה טעות בנוסח של חוק כפי שנתקבל בכנסת, וקבעה הוועדה" – לענייננו זה ועדת הכלכלה – "לפי הצעת יושב-ראש הכנסת או היועץ המשפטי לכנסת כי הטעות היא לשונית-טכנית, פליטת קולמוס, השמטה מקרית, טעות הדפסה, שיבוש של העתקה וכיוצא באלה רשאית הכנסת, בהחלטה, לתקן את הטעות".

<אתי בנדלר: ההליך שכרגע הוועדה מתבקשת לקיים הוא הליך לפי הסעיף שקראתי, דהיינו: לקבוע, לפי הצעת היועץ המשפטי לכנסת שפנה- -

דב חנין: המכתב שלו נמצא בפנינו.

<אתי בנדלר: - -שאכן מדובר בתיקון טעות.

<אתי בנדלר: עכשיו אומר מה הטעויות שבהן מדובר.

<אתי בנדלר: התיקון הראשון מתייחס לחוק קידום התחרות בענף המזון, התשע"ד-2014.

<אתי בנדלר: מוצע לקבוע כדלקמן: "בחוק קידום התחרות בענף המזון, התשע"ד-2014 (להלן – החוק), בסעיף 33(2), המילים "הסעיף האמור" – יימחקו".

<אתי בנדלר: אקרא את הסעיף עצמו ותבינו שאכן מדובר בכך ששכחנו למחוק את המילים האלה בטעות.

עיסאווי פריג': זה לא משנה את המהות?

<אתי בנדלר: לא.

<אתי בנדלר: הנה אקרא.

<אתי בנדלר: סעיף 33 עניינו בעיצום כספי, והוא קובע כדלקמן: "(1) הפר קמעונאי גדול הוראה מההוראות המפורטות להלן, רשאי הממונה להטיל עליו עיצום כספי לפי הוראות פרק זה בסכום של 45,000 שקלים חדשים.

<אתי בנדלר: (2) פרסם מידע שיש בו כדי להטעות לקוח, לרבות פרסום מצרך ברשימת המצרכים הנמכרים בחנות בדרך כלל או בתקופה קבועה בשנה אשר לא היה במלאי החנות סמוך לזמן הפרסום, בניגוד להוראות סעיף 30(ד)(1) הסעיף האמור".

<אתי בנדלר: דהיינו, ברור שאנחנו ניסחנו את זה בהתחלה בצורה שונה.

<אתי בנדלר: בשלב הראשון "סעיף 30(ד)(1)" היה משולב בתחילת הפסקה ואז נכתב "בניגוד להוראות הסעיף האמור", אבל אחר-כך העברנו את מספר הסעיף לסוף המשפט ולכן המילים "הסעיף האמור" בטעות לא נמחקו.

<אתי בנדלר: זה החלק הראשון.

<אתי בנדלר: דבר שני, תחילה של הסעיף הזה, של תיקון הטעות.

<אתי בנדלר: אומר סעיף קטן (ד) לסעיף 10א לפקודת סדרי השלטון והמשפט שקראתי קודם: "נתקבלה החלטה לתיקון הטעות אחרי פרסום החוק ברשומות" – שזה המקרה שלנו – "יפורסם התיקון ברשומות בחתימת יושב-ראש הכנסת ותחילתו של התיקון תהא מיום תחילתו של החוק, זולת אם נקבע בהחלטה שתחילתו תהא במועד מאוחר יותר".

<אתי בנדלר: כאן מוצע בסעיף 2 של ההחלטה לקבוע כי "תחילתו של תיקון הטעות ביום תחילתו של סימן ב' בפרק ג' לחוק, כאמור בסעיף 53(ב)(3) לחוק".

<אתי בנדלר: תחילתו של הסימן הזה היא ביום פרסומן של תקנות בעניין הפחתה, אפשרות להפחית מהעיצומים הכספיים.

<אתי בנדלר: למיטב ידיעתי, יתקן אותי ג'וש פדרסן אם אני טועה, עד היום אין תקנות הפחתה ולכן בעצם תיקון הטעות ייכנס לתוקפו יחד עם כניסתו לתוקף של הסעיף כולו.

<ג'וש פדרסן: באתי לכאן להתייחס לחוק ציוד אלקטרוני.

<אתי בנדלר: אז בחוק הזה לצערי אני מבינה שנציגי הממשלה לא טרחו לבוא.

<אתי בנדלר: אה, את מהממשלה?

<אתי בנדלר: נשמח אם תתייחסי לשאלה מדוע עד היום אין תקנות הפחתה.

<אגם דניאל: אני מהרשות להגנת הצרכן.

דב חנין: שואלת היועצת המשפטית לוועדה מדוע אין תקנות.

דב חנין: אפרופו כשאנחנו מתקנים את הטעות אנחנו רוצים גם לדעת מדוע אין תקנות.

<אגם דניאל: אנחנו עובדים על זה.

דב חנין: זו תשובה נהדרת.

דב חנין: מתי תסתיים העבודה?

<אגם דניאל: לא אוכל לענות בשלב הזה על השאלה הזאת.

דב חנין: האם גברתי תוכל להעביר למי שממונה עליך את הבקשה שלנו לקבל תשובה בכתב לוועדה בתוך שבוע, אם אפשר, מתי יהיו התקנות?

דב חנין: בסדר?

דב חנין: תודה רבה.

דב חנין: לגופם של הדברים, נמצא בפני הנוסח של החוק.

דב חנין: ברור על פניו שאכן מדובר בטעות.

דב חנין: אני מעמיד להצבעה את פניית היועץ המשפטי לכנסת.

דב חנין: מי בעד תיקון הטעות?

דב חנין: מי נגד?

דב חנין: בעד – 2

דב חנין: נמנעים – אין

דב חנין: 2 בעד תיקון הטעות, אין מתנגדים ואין נמנעים.

דב חנין: אושר.

דב חנין: הוועדה קובעת שאכן יש טעות ואנחנו מאמצים את תיקון הטעות כפי שהובא על ידי היועצת המשפטית לוועדה.

דב חנין: תודה רבה.

דב חנין: הישיבה נעולה.